Организация и повеждане на медиацията
ПЪРВИ ЕТАП
На първо място следва да се има предвид, че медиацията е удачна за прилагане при търговски, имотни, договорни, семейни и трудови спорове. Медиaцията може да се прилага независимо от обстоятелството дали по спора се води съдебно производство или не.
Ако сте решили да опитате чрез медиация, първата стъпка е да заявите желанието си за провеждане на процедурата. Това можете да направите като се свържете по телефона, изпратите имейл или дойдете в офиса. Накратко е необходимо да разкажете за естеството на проблема, да оставите Вашите координати за връзка, както и тези на насрещната страна.
Вие сами можете да поканите другата страна да участва в процедура по медиация, но ако нямате възможност или не желаете да направите това, тогава медиаторът се свързва с нея. Поканата може да стане по телефон, имейл, писмо или на място в зависимост от избрания от Вас начин и съобразно конкретния случай като направените разходи във връзка с поканата се поемат от заявителя.
На уговорения ден и час страните се явяват за провеждане на среща по медиация. В началото на срещата медиаторът разяснява накратко на страните как ще протече самата процедура.
За начало на медиацията се счита моментът, в който страните заявят писмено съгласието си за участие в процедурата.
ВТОРИ ЕТАП
На този етап от процедурата се пристъпва към изслушване на страните, при което всяка от тях изказва своята гледна точка. Започва едната страна, която разказва свободно за своето виждане по спора, след което се дава същата възможност и на насрещната страна да изкаже своето мнение. Медиаторът води процедурата по изслушванията на страните, следи за добрия тон, задава насочващи въпроси.
Възможно е в хода на процедурата да се премине и индивидуални срещи между медиатора и всяка от страните. На тези срещи се обсъждат въпроси, които страната не би искала да сподели с другата страна. Информацията, предоставена на медиатора от индивидуалният си разговор със страната е поверителна и той може да разкрива обстоятелства, станали му известни на тези срещи, само с изричното съгласие на страната. Целта на тези срещи е да се разберат скритите мотиви на страните, да се навлезе по-дълбоко в същността на проблема, а и страната да осъзнае последиците от изхода на спора. Индивидуалните срещи не са задължителни, те се провеждат при съгласие и желание на страните, а също и по предложение на медиатора, когато той счита, че в конкретния случай такива срещи биха имали положителен резултат за разрешаването на спора.
Процедурата по медиация може да протече в рамките на една или няколко срещи.
ТРЕТИ ЕТАП
В случай, че страните постигнат съгласие по всички или по някои от спорните моменти, процедура по медиация приключва със споразумение. Не е задължително споразумението да е в специална форма, но в интерес на страните е, то да е в писмена форма. Споразумението, освен това може да бъде с нотариално заверени подписи на страните, а също така, при висящо дело, може да бъде внесено в съда за одобрение. Каква е най-удачната форма за споразумението, зависи от конкретния случай.

